b'\n_START_ARTICLE_\nElli M\xc3\xa4kil\xc3\xa4\n_START_PARAGRAPH_\nElli M\xc3\xa4kil\xc3\xa4 (ent. Juuso, s. 14. marraskuuta 1978 Espoo) on suomalainen median ja markkinoinnin asiantuntija._NEWLINE_M\xc3\xa4kil\xc3\xa4 aloitti ty\xc3\xb6uransa 1993 Lepakon narikkatytt\xc3\xb6n\xc3\xa4 ja my\xc3\xb6hemmin 1990-luvulla oikolukijana toimittaja\xc3\xa4itins\xc3\xa4 Marja Nurmelinin (1944\xe2\x80\x932001) pieness\xc3\xa4 kirjankustantamossa. Vuosituhannen vaihteessa M\xc3\xa4kil\xc3\xa4 palkattiin helsinkil\xc3\xa4iselle MoonTV-kaapelikanavalle apulaistuottajaksi ja musiikkivideovastaavaksi. H\xc3\xa4n my\xc3\xb6s juonsi Livevintti-sarjaa yhdess\xc3\xa4 Wallu Valpion kanssa ja teki artistihaastatteluja eri musiikkiohjelmiin. Samanaikaisesti M\xc3\xa4kil\xc3\xa4 kirjoitti freelancerina muun muassa Suosikki- ja Ilta-Sanomat-lehtiin. 2002 M\xc3\xa4kil\xc3\xa4 siirtyi projektikoordinaattoriksi ja copywriteriksi helsinkil\xc3\xa4iseen mainostoimisto Adamsiin, josta tie jatkui A-lehtiin Katso-lehden toimittajaksi vuonna 2003._NEWLINE_Vuonna 2007 M\xc3\xa4kil\xc3\xa4 kirjoitti Nelonen-kanavalle viihteellisen sarjan Alaston Hollywood. Samanaikaisesti h\xc3\xa4n ty\xc3\xb6skenteli toimittajana Yle TV2:lla py\xc3\xb6rineelle Maria Veitolan keskusteluohjelmalle Maria, Maria!. Vuonna 2009\xe2\x80\x932010 Liv-kanavalla n\xc3\xa4htiin M\xc3\xa4kil\xc3\xa4n ideoima ja k\xc3\xa4sikirjoittama keskusteluohjelma Naisen suusta, jonka juontajana toimi n\xc3\xa4yttelij\xc3\xa4 Piitu Uski._NEWLINE_2011 M\xc3\xa4kil\xc3\xa4 siirtyi kokop\xc3\xa4iv\xc3\xa4isesti Suosikin palvelukseen toimittajaksi, ja vuonna 2012 h\xc3\xa4n sai vt. p\xc3\xa4\xc3\xa4toimittajana luotsata lopettamisp\xc3\xa4\xc3\xa4t\xc3\xb6ksen saaneen lehden viimeiset numerot painoon. T\xc3\xa4m\xc3\xa4n j\xc3\xa4lkeen M\xc3\xa4kil\xc3\xa4 jatkoi lehte\xc3\xa4 kustantaneen Otavamedian palveluksessa vastaavana p\xc3\xa4\xc3\xa4toimittajana, vastuullaan lastenlehdet Koululainen, Villivarsa, Tom & Jerry ja Lemmikki sek\xc3\xa4 sanaristikkolehdet. Vuonna 2015 h\xc3\xa4n otti vastuulleen Otavamedian natiivimainontaan liittyv\xc3\xa4t liiketoiminnat. M\xc3\xa4kil\xc3\xa4 on noteerattu kansainv\xc3\xa4lisess\xc3\xa4 Native Advertising Instituten julkaisussa 100 Significant Women in Native Advertising vuosina 2018 ja 2019. Elokuussa 2018 h\xc3\xa4n siirtyi perustamansa markkinointiviestinn\xc3\xa4n toimiston Storybound Oy:n toimitusjohtajaksi._NEWLINE_Vuodesta 2016 M\xc3\xa4kil\xc3\xa4 on toiminut my\xc3\xb6s Tanssin talon hallituksen varapuheenjohtajana ja vuodesta 2019 hallituksen puheenjohtajana sek\xc3\xa4 vuodesta 2017 IAB Finlandin sis\xc3\xa4lt\xc3\xb6markkinointi-ty\xc3\xb6ryhm\xc3\xa4n puheenjohtajana.'